Juneau (Alaska)

Juneau ye la capital del estáu d'Alaska, nos Estaos Xuníos. Forma una municipalidá, nomada City and Borough of Juneau, dende 1970, cuando se fundieron nesa entidá los conceyos de Juneau y Douglas y los territorios que los arrodiaben. Esa municipalidá ye, colos sos 8.430,4 km² d'estensión, la segunda más grande de tolos Estaos Xuníos, y tamién, al vivir nella namái que 30.690 persones (U.S. Census Bureau, 2007) una de les que tien menor densidá de población.

La ciudá s'asitia a la vera de la canal de Gastineau, que separta la isla de Douglas (una de les que formen l'archipiélagu Alexander) del continente. Pese a la so situación continental, nun se puede llegar a Juneau per carretera: hai que dir nún avión d'Alaska Airlines o nún ferry del Alaska Marine Highway Sistem.

Foi fundada en 1881 y ye, dende 1906, la capital del estáu. Esi estatus, nostante, foi discutíu delles veces, pero la engarradiella ente los partidarios d'Anchorage y Fairbanks, les dos ciudaes más grandes del estáu, fizo que, a lo menos hasta agora, Juneau entá conserve la capitalidá estatal. Acordies con ella, la ciudá concentra toles oficines estatales y municipales, lo que fai del emplegu públicu la principal riqueza de la ciudá. Hai, tamién, ciertu desarrollu del sector turísticu: la xente atraída pola riqueza natural de la zona fai cruceros pol archipiélagu, y munchos d'ellos lleguen al puertu de Juneau (un millón de visitantes ente mayu y setiembre de 2005). Un puertu que tamién caltién una actividá pesquera que, anque ta menguando, entá ye bien productiva: en 2004 el puertu yera el 45º de los d'Estaos Xuníos no que fai referencia al valor del pescáu desembarcáu nelli.

 Referencies 

 Enllaces esternos 
 Páxina web del City and Borough of Juneau

Categoría:Llocalidaes d'Alaska